Poprawom wšak mějachu so olympiske hry kaž tež paralympiske hry w japanskim Tokiju hižo loni wotměć. To pak koronapandemije dla móžno njebě. Lětsa je so to poradźiło, tež hdyž bjez přihladowarjow. Jurij Nuk z Budyšina je někotre zajimawe sportowe podawki w stawiznach olympiskich hrow zestajał. (2. dźěl)
1936 Berlin: Prěni króć je 3 331 běharjow wot 20. julija do 1. awgusta olympiski woheń w smólnicowym běhu z Grjekskeje přez sydom krajow do Berlina njesło. Na olympiski běh z Čěskeje do Němskeje pokazuje dźensa hišće pomnik w Hellendorfje pola Bad Gottleuby. Afroameričan Jesse Owens z Alabamy wubědźi sej štyri złote medalje w lochkoatletice. Adolfej Hitlerej je tak před cyłym swětom pokazał, što je rasowa błudnosć hódna. Owens doby złoto na 100 m, 200 m, w dalokoskoku a w stafli 4×100 m.
1948 London: Atleća z 59 narodow běchu rekordna ličba. Hižo 30lětna hospoza a mać Fanny Blankers-Koen mjenowaše so bórze w Londonje kralowna běžnje a „lětaca Hollandźanka“. Wona wubědźi sej w sprinće a přez płótki štyri króć złoto.
ces_Latn szl_Latn szl_Latn